JUBILE เผย Q2/59 กำไรดีต่อเนื่องจากควบคุมต้นทุนได้ดี วางเป้าขยายอีก 5 สาขา
JUBILE เผย Q2/59 กำไรดีต่อเนื่องจากควบคุมต้นทุนได้ดี วางเป้าขยายสาขาไว้ 5 สาขาสอดคล้องกับการขยายตัวของห้างสรรพสินค้า
16 พ.ค. 2559

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน)หรือ JUBILE เปิดเผยว่า ในช่วงไตรมาส 2/59 บริษัทยังคงนโยบายให้ความสำคัญกับการเพิ่มกำไรสุทธิมากกว่ายอดขาย หลังผลงานไตรมาส 1/59 ออกมาดี บริษัทมีกำไรสุทธิที่ 34.45 ล้านบาท เพิ่มขึ้นถึง 22.1% เมื่อเทียบกับช่วงเดียวกันของปีก่อน ท่ามกลางเศรษฐกิจที่ยังคงชะลอตัว โดยคิดเป็นอัตรากำไรสุทธิ 10.47% เมื่อเทียบกับช่วงเดียวกันของปีก่อนที่มีอัตรากำไรสุทธิ 8.80%
นอกจากนี้ยังมีการวางกลยุทธ์การขายและการตลาดที่ได้ผล โดยเฉพาะการใช้การตลาดออนไลน์ ซึ่งลดต้นทุนได้มาก รวมไปถึงการที่บริษัทสามารถควบคุมค่าใช้จ่ายในการขายและบริหารได้อย่างดี
ส่วนกลยุทธ์การขายจะให้ความสำคัญกับผลิตภัณฑ์ดีไซน์ใหม่ๆ และมีจำนวนจำกัด รวมไปถึงจะเน้นเพิ่มยอดขายสาขาเดิมให้มากขึ้น ซึ่ง ณ สิ้นเดือน เม.ย.59 บริษัทมีสาขาทั้งสิ้น 124 สาขา ส่วนการขยายสาขาในปี 59 วางเป้าไว้ 5 สาขา สอดคล้องกับการขยายตัวของห้างสรรพสินค้า และจะมีบางสาขาที่จะยกระดับจาก คีย์ออส ขึ้นเป็น ร้านเพชร
สำหรับแนวโน้มของตลาดเพชรนั้นยังคงมีความต้องการสูงกว่าจำนวนผู้ผลิตเพชรอย่างมาก ซึ่งทำให้แนวโน้มของราคาเพชรยังคงสูงขึ้นอย่างต่อเนื่อง ส่วนกำลังซื้อในประเทศนั้นเริ่มเห็นสัญญาณที่ดีขึ้นมาบ้าง โดยเฉพาะในกลุ่มภาคกลาง และ ภาคเหนือ ที่หันมาซื้อเพชรเพิ่มขึ้น
ทั้งนี้บริษัทยังคงได้รับความไว้วางใจจากกองทุนเทมเพิลตันที่ถือหุ้นของบริษัทมาอย่างยาวนาน ซึ่งสะท้อนให้เห็นถึงผลตอบแทนที่บริษัทให้กับผู้ถือหุ้นอย่างสม่ำเสมอ โดยเฉพาะการจ่ายปันผลที่เป็นจุดเด่นของบริษัทมาโดยตลอด ด้วยนโยบายจ่ายปันผลไม่ต่ำกว่า 60% ของกำไรสุทธิ และจ่ายปันผลปีละ 2 ครั้งมาอย่างต่อเนื่องตั้งแต่เข้าตลาดหลักทรัพย์ ซึ่งทำให้นักลงทุนในระยะยาวได้รับผลตอบแทนเป็นที่น่าพอใจ
 